《过凌城庙谒古戴二公忠义冢》
清代·倪瑞璿

秋风鸣高空，乱峰下斜照。老树枝交天，苍黄覆古庙。

入门扪残碑，太息拜遗貌。忆昔明运衰，群盗起聚啸。

剿抚两失策，峰虿变虎豹。所过无坚城，苍生任凌暴。

二公真人豪，忠贞出天造。金铁冶成心，冰霜厉寒操。

贼峰一朝来，矢石躬亲冒。官小誓捐躯，力薄那自料。

慷慨互争先，从容共谈笑。燃炮击贼人，天地为震悼。

贼用魇魅法，蚁聚蜂屯到。众寡势不当，头断臂犹掉。

成仁并取义，日月争光耀。碧血洒平芜，贼马不敢蹈。

至今旷野中，白日常见烧。如何八十年，荐绅少凭吊？

姓氏已稀传，父老犹相告。兰台事纂修，幽微须阐耀。

谁为秉笔人，搜求不遗奥。

作者简介：江南宿迁人，徐起泰继室。○柔顺供职，妇德也，独能发潜阐幽，诛奸斥佞，巾帼中易有其人耶？每一披读，悚然起敬。